Kisebb jelentőségű módosítás jóváhagyása nyomán módosított termékleírás közzététele az 1151/2012/EU európai parlamenti és tanácsi rendelet 53. cikke (2) bekezdésének második albekezdésével összhangban

(2021/C 136/09)

Az Európai Bizottság a 664/2014/EU felhatalmazáson alapuló bizottsági rendelet (1) 6. cikke (2) bekezdése harmadik albekezdésének megfelelően jóváhagyta ezt a kisebb jelentőségű módosítást.

E kisebb jelentőségű módosítás jóváhagyására irányuló kérelem a Bizottság eAmbrosia adatbázisában tekinthető meg.

EGYSÉGES DOKUMENTUM

„MEJILLÓN DE GALICIA”/„MEXILLÓN DE GALICIA”

EU-szám: PDO-ES-0165-AM02 – 2020.9.18.

OEM (X) OFJ ( )

1. Elnevezés

„Mejillón de Galicia”/„Mexillón de Galicia”

2. Tagállam vagy harmadik ország

Spanyolország

3. A mezőgazdasági termék vagy élelmiszer leírása

3.1. A termék típusa [a XI. mellékletben szereplő felsorolás alapján]

1.7. osztály: Friss halak, puhatestűek és rákfélék, valamint ezekből készült termékek

3.2. Az 1. pontban szereplő elnevezéssel jelölt termék leírása

A termék úszótáblákról vagy tutajokról függő köteleken („batea” rendszer) tenyésztett friss Mytilus galloprovincialis kagyló.

Ez egy kéthéjú kagyló, amelynek héját két egyenlő nagyságú kalcium-karbonát teknő alkotja. A fő előállítási területnek számító galíciai tengeröblök termékenysége, tengeri növény- és állatvilága gazdagsága következtében a kagyló héját gyakran tengeri makkok, soksertéjű gyűrűsférgek, mohaállatok és algák lepik el.

A kagylóhús a kagyló belsejében található. Általában két halvány narancsszínű, a széleken egyenetlen sötétlilás elszíneződést mutató lebenyből áll.

A „Mejillón de Galicia” oltalom alatt álló eredetmegjelöléssel csak olyan friss kagyló kerülhet piacra, amelyet a 853/2004/EK rendelet előírásaival összhangban tisztító-, majd feladóközpont kezelt. Annak érdekében, hogy a tenyésztés földrajzi környezetének köszönhető sajátosságokat és minőséget ne befolyásolja a tisztítás, a tisztító átmosást kizárólag a coruñai és pontvedrai tengeröblök vizének használatával szabad végezni.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

Minden műveletet – a kagylólárvák begyűjtésétől a végterméknek az értékesítésre való előkészítését és forgalomba hozatalát megelőző feldolgozásáig – a meghatározott földrajzi területen belül kell elvégezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

A Szabályozó Tanács elhelyezi saját címkéjét minden olyan csomagon, amely az eredetmegjelölés oltalma alá tartozó kagylót tartalmaz. Ezen a címkén a logó alatt jól láthatóan fel kell tüntetni a „Denominación de Origen Protegida Mexillón de Galicia” [Mexillón de Galicia oltalom alatt álló eredetmegjelölés] szöveget. A címkén fel kell tüntetni az ellenőrzőkódokat is, amelyek a meghatározott paramétereknek megfelelően azonosítják a terméket.

A „Mejillón de Galicia DOP”-t [Mejillón de Galicia oltalom alatt álló eredetmegjelöléssel ellátott terméket] alapanyagként használó termékek (ideértve a technológiai kezelésen vagy tartósítási eljáráson átesőket is) az „elaborado con Denominación de Origen Protegida Mejillón de Galicia” [Mejillón de Galicia oltalom alatt álló eredetmegjelöléssel ellátott termék felhasználásával készült] szöveg mellett opcionálisan elhelyezett, az utóbbival megegyező vagy kisebb betűméretű uniós logóval ellátott csomagolásban hozhatók kereskedelmi forgalomba, amennyiben

— az érintett termékkategóriának a „Mejillón de Galicia DOP”-ként tanúsított termék a kizárólagos összetevője, és

— az „Elaborado con Denominación de Origen Protegida Mejillón de Galicia” feliratot használó felek erre engedélyt kaptak.

E célból a Szabályozó Tanács mint a „Mejillón de Galicia DOP” eredetmegjelölés bejegyzésével megadott szellemitulajdon-jogok birtokosa engedélyezi a szöveg és a logók használatát a technológiai feldolgozáson és tartósítási eljáráson átesett valamennyi termék címkéjén.

A Szabályozó Tanács a megfelelő nyilvántartásokba bejegyzi azokat, akiknek engedélyezte az „elaborado con Denominación de Origen Protegida Mexillón de Galicia” megjelölés használatát, biztosítja a termékek megfelelőségét, valamint a feliratok és a logók helyes használatát.

4. A földrajzi terület tömör meghatározása

Földrajzi terület: a kagylótenyésztés A Coruña és Pontevedra tartományok tengeröbleinek belsejében a következő területeken folyik, ahol engedélyezett a függőköteles kagylótenyésztés: Ría de Ares-Sada, Ría de Muros-Noia, Ría de Arousa, Ría de Pontevedra és Ría de Vigo.

A tisztítás és a feladás A Coruña és Pontevedra tartományok part menti területein történhet.

5. Kapcsolat a földrajzi területtel

A történelmi kapcsolat hosszú időre nyúlik vissza: a kagyló mindig is részét képezte a galíciai partvidéken lakó emberek étrendjének. Erre számos írásos bizonyíték is utal, amelyek az erődökben vagy történelmi feljegyzésekben maradtak fenn (Navaz, 1942, Vázquez Varela és García Quintela, 1998, VVAA 1988 és 1998, Senén-López Gómez, 1999). Meg kell még említeni, hogy a legrangosabb múltbeli gasztronómiai eseményeken is mindig fellelhető volt a kagyló (pl. az asztúriai Habsburg udvarban pác készítéséhez használták). Kétségtelen, hogy a galíciai tengerparti területekhez elválaszthatatlanul hozzátartozik a kagyló. Az időszámításunk előtti VI. századtól a mai napig számos helynév, személynév és gasztronómiai ünnep kötődik a kagylóhoz. Maga a galíciai táj is elképzelhetetlen ma már a tengeröblök úszótáblái nélkül, amelyek a kagylótenyésztés fejlődését jelképezik. Még a kagylótenyésztéshez kötődő sajátos szavak is kialakultak, pl. a „mexilla” (fiatal kagyló) és az előállítási folyamat részét képező „desdoble” (a növekvő kagylók áthelyezése újabb kötelekre). Olyan erős ez a történelmi hagyomány, hogy kifejezetten speciális galíciai módszerek alakultak ki (amelyeket a szakma is galíciai módszerekként ismer), saját tervezésű és kialakítású gépekkel és eszközökkel, és hagyományos feldolgozási eljárásokkal, amelyeknek a termék sajátosságait köszönheti (López Capont, 1973; López Capont és Fidalgo Fernández, 1977; Otero Pedrayo, 1980; Lorenzo, 1982; Calo-Lourido, 1985 a, b és c).

Ami a természetes környezethez fűződő kapcsolatot illeti, a galíciai tengeröblök külön tengeri ökoszisztémának minősülnek, igen termékenyek és régóta adnak otthont a kéthéjú kagylók, ezen belül is a kékkagyló tenyésztésének. Ez a fajta a tápláléklánc elején helyezkedik el, ami egyben szaporaságának magyarázata is. A galíciai tengeröblökben megfigyelt produktivitás (fokozott növekedés és hústartalom) fiziológiai alkalmazkodással: a tápanyagok felvételének specializációjával magyarázható (Fernandez Reiriz y Labarta). A galíciai tengeröblökben tenyésztett kagyló különlegessége tehát az otthonát adó ökoszisztémához való alkalmazkodására, valamint a táplálék mennyiségére és minőségére vezethető vissza.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://mar.xunta.gal/sites/default/files/fileadmin/arquivos/mar/prego_condicions_dop_mexillon_de_galicia_2020.pdf

(1) HL L 179., 2014.6.19., 17. o.